Vonandi sóknarbolti og nokkur mörk
"Við erum allar spenntar fyrir að sýna hvað í okkur býr fyrir framan íslenska áhorfendur og markmiðið er að leika sóknarknattspyrnu og skemmta fólki," sagði Ólína G. Viðarsdóttir, landsliðskona í knattspyrnu spurð um leikinn við Norður-Íra í undankeppni HM sem hefst kl. 16 í dag á Laugardalsvelli.
"Það má alls ekki vanmet norður-írska liðið. Það getur komið okkur á óvart ef hugarfarið verður ekki rétt hjá okkur. Ég fór t.d. á dögunum og sá Grindavíkurliðið leika en  með því spila tveir leikmenn norður-Íra. Báðar eru þær mjög sprækar, þær virðast í góðu formi, hlaupa mikið og gefa ekkert eftir.
En við erum tilbúnar að taka á þeim og vonandi fáum við bara hörkuleik og góða skemmtun á Laugardalsvellinum.  Vonandi getum við boðið upp á sóknarbolta og nokkur mörk. Vonandi fleiri mörk en í fyrri leiknum ytra þegar við skoruðum aðeins eitt mark.
Stefnan er að vinna stærra en 1:0. Mikilvægast er samt af öllu að vinna," segir Ólína sem kveður leikmenn íslenska landsliðsins vera í betra formi nú en í haust þegar þjóðirnar áttust við í fyrra skiptið. "Nú erum við á miðju keppnistímabili , í toppformi og ferskar. Langt er um liðið síðan hópurinn kom saman síðast og okkur klæjar í að spila saman og ná árangri."
Ólína segist ekkert óttast það að leikmenn Norður-Írlands pakki í vörn og freisti þess að halda markinu hreinu. "Við erum alveg undir það búnar og höfum mætt þess háttar liðum áður. Þá verðum við að sækja hratt , fara út á kantana teygja á vörninni. Við erum vel undir leikinn búnar og erum með fullt af góðum leikmönnum þannig að ef við leikum okkar leik þá eigum við að eiga ráð undir rifi hverju. Ég tel okkur vera með betri leikmenn í öllum stöðum á vellinum og því eigum við að vinna. Ég ætla að minnsta kosti að lofa áhorfendum skemmtun og skora á þá að mæta á Laugdalsvöllinn," sagði Ólína G. Viðarsdóttir.
"Við erum allar spenntar fyrir að sýna hvað í okkur býr fyrir framan íslenska áhorfendur" sagði Ólína G. Viðarsdóttir, landsliðskona í knattspyrnu spurð um leikinn við Norður-Íra í undankeppni HM sem hefst kl. 16 í dag á Laugardalsvelli.
"Vonandi getum við boðið upp á sóknarbolta og nokkur mörk".
"Stefnan er að vinna stærra en 1:0. Mikilvægast er samt af öllu að vinna," segir Ólína sem kveður leikmenn íslenska landsliðsins vera í betra formi nú en í haust þegar þjóðirnar áttust við í fyrra skiptið.
Ólína segist ekkert óttast það að leikmenn Norður-Írlands pakki í vörn og freisti þess að halda markinu hreinu.